I går annoncerede uddannelses- og forskningsminister Tommy Ahlers (V), at han vil justere syv-trinsskalaen.

Skalaen har medført karakterinflation med for mange 10- og 12-taller, lyder budskabet blandt andet.

Det er efterhånden mere end 10 år siden, at de danske uddannelser sagde farvel til blandt andet 6-tallet, da man kasserede den gamle 13-skala og gik over til 7-trins-skalaen, der skulle lette sammenligneligheden mellem danske og udenlandske karakterer.

Med den nye skala fulgte anbefalinger til, hvordan de beståede karakterer skulle fordele sig.

En ny rapport fra Danmarks Evalueringsinstitut viser dog, at der er klar forskel på, hvor meget virkeligheden passer med anbefalingerne, alt efter om der er tale om elever i folkeskolen eller studerende på de videregående uddannelser.

Karakterinflation på videregående uddannelser

Af evalueringen af 7-trins-skalen, der blev offentliggjort i går, fremgår det, at den forventede fordeling af karaktererne fra den nye skala ikke passer særlig godt med virkeligheden på de videregående uddannelser herhjemme.

Der bliver nemlig givet mange flere 12-taller end forventet. 16 procent af de beståede karakterer på de videregående uddannelser har været den nye skalas topkarakter, hvilket er betydeligt højere end de forventede 10 procent.